РЕПУБЛИКА СРБИЈА

НАРОДНА СКУПШТИНА

Одбор за права детета

23 Број 06-2/219-21

31. мај 2021. године

Б е о г р а д

З А П И С Н И К

ТРЕЋЕ СЕДНИЦЕ ОДБОРА ЗА ПРАВА ДЕТЕТА

ОДРЖАНЕ 27. МАЈА 2021. ГОДИНЕ

Седница је почела у 11,20 часова.

Седницом је председавао Ивица Дачић, председник Народне скупштине и председник Одбора за права детета.

Седници су присуствовали чланови Одбора: др Владимир Орлић, Елвира Ковач и академик Муамер Зукорлић, потпредседници Народне скупштине, Јелена Мијатовић, заменик председника Одбора, Јелена Обрадовић, Наташа Ивановић, Дубравка Филиповски, Милија Милетић, Миланка Јевтовић Вукојичић, Милијана Сакић, Мисала Праменковић, проф. др Александра Павловић Марковић, Данијела Вељовић и Мирсад Хоџић.

Седници су присуствовали заменици одсутних чланова Одбора: Весна Стамболић (Никола Лазић, члан), Хаџи Милорад Стошић (Јелисавета Вељковић, члан) и др Емеше Ури (Розалија Екрес, члан).

Седници Одбора нису присуствовали: Стефан Кркобабић, Радован Тврдишић и Марија Јевђић, потпредседници Народне скупштине, као ни следећи чланови Одбора: Илија Животић и Загорка Алексић, нити њихови заменици.

Седници су присуствовали народни посланици др Весна Ивковић и Надије Бећири.

Седници су присуствовали представници Министарства за бригу о породици и демографију и то: Милка Миловановић Минић, државни секретар Министарства и Мирјана Радановић, секретар Министарства.

Пре преласка на утврђивање предложеног дневног реда, председник Одбора је истакао да до сада није постојало ресорно министарство које се директно бавило питањима права и заштите права деце, али зато сада постоји новина – ново Министарство, и то Министарство за бригу о породици и демографију које је препознало природну везу са Одбором за права детета. Изразио је задовољство што управо овом седницом и званично, први пут, започиње сарадња између Министарства и Одбора, уз наду да ће у будућем периоду та сарадња бити све боља, интезивнија и ефикаснија.

На предлог председника Одбора, једногласно (18 гласова „за“) је усвојен следећи:

Д н е в н и р е д:

1. Разматрање Информације о раду Министарства за бригу о породици и демографију за период од октобра до децембра 2020. године (23 Број 02-886/21 од 24. маја 2021. године);

2. Разматрање Информације о раду Министарства за бригу о породици и демографију за период од јануара до марта 2021. године (23 Број 02-891/21 од 24. маја 2021. године);

1. Р а з н о.

Пре преласка на рад по утврђеном дневном реду, Одбор је једногласно (18 гласова „за“) и без примедби усвојио записник Друге седнице Одбора, одржане 19. априла 2021. године.

**Прва тачка дневног реда -** Разматрање Информације о раду Министарства за бригу о породици и демографију за период од октобра до децембра 2020. године (23 Број 02-886/21 од 24. маја 2021. године)

**Друга тачка дневног реда** – Разматрање Информације о раду Министарства за бригу о породици и демографију за период од јануара до марта 2021. године (23 Број 02-891/21 од 24. маја 2021. године)

Пре преласка на рад по утврђеном дневном реду, председник Одбора је обавестио присутне да је Министарство за бригу о породици и демографију доставило Одбору Информацију о раду Министарства за бригу о породици и демографију за период од октобра до децембра 2020. године и Информацију о раду Министарства за бригу о породици и демографију за период од јануара до марта 2021. године, у складу са чланом 229. Пословника Народне скупштине који прописује да министар информише надлежни Одбор Народне скупштине о раду министарства једном у три месеца. Истакао је да је ово први пут, како у овом Сазиву Народне скупштине, тако и у осталим сазивима, да се Одбору за права детета доставља информација о раду неког министарства, као и да су члановима и заменицима чланова Одбора достављене информације за 1. и 2. тачку дневног реда, путем електронске поште, тако да су имали прилике да се са садржином благовремено упознају.

Договорено је, на предлог председника Одбора, да представници министарства приликом уводног представљања, истовремено, поднесу обе информације - Информација о раду Министарства за бригу о породици и демографију за период од октобра до децембра 2020. године и Информација о раду Министарства за бригу о породици и демографију за период од јануара до марта 2021. године, односно да се споји дискусија за 1. и 2. тачку дневног реда, а да се на крају дискусије Одбор изјасни одвојено о свакој информацији (посебно изјашњавање Одбора за 1. тачку дневног реда и посебно изјашњавање Одбора за 2. тачку дневног реда).

Уводно представљање Информације о раду Министарства за бригу о породици и демографију за период од октобра до децембра 2020. године и Информације о раду Министарства за бригу о породици и демографију за период од јануара до марта 2021. године, поднеле су Милка Миловановић Минић, државни секретар Министарства за бригу о породици и демографију и Мирјана Радановић, секретар Министарства за бригу о породици и демографију. На почетку су истакле да је Министарство новоформирани орган, основан 28. октобра 2020. године и да обавља послове државне управе који се односе на систем породично - правне заштите, брак, популациону политику, планирање породице, породицу и децу, унапређење и развој демографске политике, политике наталитета, квалитета живота и продужетка живота, репродуктивног здравља и унутрашњих миграција, израду националних докумената и припрему и спровођење кампања везаних за демографску политику, као и друге послове одређене законом. Указале су да је Министарство постало оперативно, када је и формално добило помоћнике министра и државног секретара и тада се ушло у припрему законских прописа којима су предвиђене измене и допуне два закона – Закон о изменама и допунама Закона о финансијској подршци породици са децом и измене и допуне Породичног закона, са посебним освртом на припрему Нацрта закона о правима детета и заштитнику права детета којим је предвиђено оснивање института заштитника права детета. Представници Министарства су се, у уводном обраћању, осврнуле и на Савет за права детета, који је у надлежности Министарства за бригу о породици и демографију, образован 1. априла 2021. године, а његовим образовањем је настављен континуитет рада са задацима и осталим активностима. Поред осталог, било је и речи о унапређењу поља хранитељства кроз ревизију Правилника о хранитељству, односно о хранитељском смештају, као и о међусекторској сарадњи и сарадњи са локалним самоуправама на унапређењу програма подршке родитељству и породицама. Истакнуто је да ће, Министарство након завршетка свих планираних обилазака локалних самоуправа прикупити примере добре праксе у јединицама локалне самоуправе, направити свеобухватни извештај, односно свеобухватни документ, који ће бити представљен Влади Републике Србије. Такође, представници Министарства су се осврнуле на договорену сарадњу Министарства и УНИЦЕФ-а, у области заштите права детета, као и на то да ће подржати наставак пројекта „Подстицајно родитељство кроз игру“ и „Једнаки ка родној равноправности“, са посебним освртом на започету сарадњу са Међународном организацијом рада у области унапређења заштите деце од злоупотребе дечјег рада и представљеног пројекта „Мерење, подизање свести и ангажовања политика ради унапређења борбе против злоупотребе дечјег рада и принудног рада“.

Председник Одбора је, пре него што је отворио дискусију, подсетио на члан 229. ст. 2. и 4. Пословника Народне скупштине који указује да на седници Одбора, питања министру о поднетим информацијама могу да постављају чланови надлежног Одбора, као и овлашћени представник посланичке групе која нема члана у Одбору. О закључцима Одбора поводом поднетих информација, Одбор подноси извештај Народној скупштини.

У дискусији су учествовали чланови и заменици чланова Одбора: Ивица Дачић, Јелена Мијатовић, академик Муамер Зукорлић, Милија Милетић, Миланка Јевтовић, Вукојичић, Дубравка Филиповски, Јелена Обрадовић, Весна Стамболић и Емеше Ури, као и представници Министарства за бригу о породици и демографију: Милка Миловановић Минић, државни секретар Министарства и Мирјана Радановић, секретар Министарства.

Током дискусије чланови и заменици чланова Одбора су похвалили поднете информације, пружили подршку веома комплексном раду Министарства, изразили задовољство формирањем новог Министарства, сматрајући га изузетно значајним и суштински важним за опстанак сваке земље, како због повећања броја новорођене деце, тако и због бављења питањем демографије и популационе политике. Полазећи од стратешки веома значајне чињенице да је породица темељ сваког друштва, а деца будућност једне земље – кључни субјекат целокупне будућности, изнета су мишљења да коначан успех зависити од степена сарадње које Министарство успостави са одређеним субјектима, јер кључни актери су породица и школа -два стратешка партнера у заштити права детета. Оцењена је, као веома важна, сарадња Одбора и Министарства, у нади да ће бити ефикаснија и интезивнија по питањима права детета и заштите права детета. Похваљене су израде на изменама и допунама Закона о финансијској подршци породици са децом, као и измене и допуне Породичног закона, уз оцену да су то два основан закона која се баве питањима породице и деце, односно питањима заштите најбољег интереса деце. Дискутовало се о деци која потичу из породица чији родитељи неадекватно врше родитељске дужности и обавезе и која, због тога, бивају смештена у хранитељске породице али се посебан фокус ставио на то да свако дете има право да, пре свега, живи са својим родитељима, имајући у виду да ту прилику немају сва деца. Такође, похваљено је што је препозната могућност повременог и ургентног хранитељства за родитеље који имају децу са тешкоћама у развоју, сматрајући то веома значајним, како за јачање биолошке породице, тако и за јачање повременог хранитељства, а све у циљу да деца остану да живе са својим родитељима.

У току дискусије, чланови и заменици чланова Одбора, су се интересовали за помоћ породицама које имају дете са посебним потребама и имају здраву децу, односно да ли постоји могућност, да као услуга, буде оформљен центар за помоћ таквим родитељима, имајући у виду да услуге личног и персоналног пратиоца важе радним данима, али детету са посебним потребама родитељи морају бити посвећени 24 часа дневно и 365 дана у години (нпр: Ивањица – пример добре праксе, са Програмом „Викенд за предах“). Мишљења су да би то био, с једне стране, добар пример и добра могућност да родитељи могу да предахну и да се посвете здравој деци, док с друге стране би се на тај начин подстакли родитељи да се одлуче на рађање још деце у породици поред детета са посебним потребама јер то обично буде ограничење. Дискутовало се и о томе да ли постоји могућност да дете које потиче из породице лошег материјалног стања, односно лоших услова за његов живот и образовање, не буде због тога одузето од матичне породице и предато хранитељској породици, која за то добија одговарајућу надокнаду, већ да та надокнада буде упућена, као додатна помоћ, матичној породици детета која се налази у поменутом стању. С тим у вези, отворило се питање боље и ефикасније координација два министарства - Министарства за бригу о породици и демографију и Министарства за рад, борачка и социјална питања, у чијој надлежности су центри за социјални рад, јер управо центри инсистирају да је важна инклузија, односно да сва деца буду што више у својим матичним породицама.

Током дискусије, оцењено је да је потребно да Министарство има континуирану сарадњу са локалним самоуправама којима је потребна подршка, у виду подршке младим родитељима, затим помоћ ромској деци, подршка деци са посебним потребама, као и деци лошег материјалног статуса. Такође, било је и речи о категорији деце која живе на селу, уз апел да Министарство посвети више пажње тој деци тако што би предвидело већа финансијска издвајања која би им створила боље услове живота и веће могућности и на тај начин, деци са села, приближили живот који имају деца која живе у градовима, имајући у виду да мали број људи остаје да живи на селу, у нади да створи породицу (нпр: подручја са тешким условима живота, пограничне општине и села – Сврљиг, Бела Паланка, делови југоисточне Србије).

Полазећи од најављених измена и допуна Закона о финансијској подршци породици са децом, отворило се питање да ли се очекује измена одредбе у делу који се односи на право на дечји, односно родитељски додатак за пето дете и свако наредно дете. Такође, било је и речи о заштити деце од кладионица и других игара на срећу које стварају лош и негативан утицај на раст и развој деце и будућих генерација, имајући у виду да кладионице нису у дечјим рукама већ су деца само жртве, а да законска регулатива, по том питању, није прецизна, као ни питање надлежности над кладионицама и други прописи и услови (нпр: Нови Пазар, протести, окупљања; нпр: кладионице да се не налазе близу школа – словеначко законодавство).

Полазећи од примера добре праксе, из других земаља, оцењено је да би можда требало у некој будућности размислити о једном великом потенцијалу у ранијим генерацијама, односно да се евентуално бабама и дедама омогући да имају право на породиљско одсуство како би се, с једне стране, женама – мајкама које желе да се брзо врате на посао, да раде, да напредују у каријери са већим примањима, пружила таква могућност , као и да се тиме подстакне већи број рађања, док с друге стране, на тај начин би се превазишао период док дете не буде стасало за вртић. Такође, као пример добре праксе, из наше земље, је представљена општина Кнић – општина треће групе развијености, уз презентована искуства да се за четири године повећао (дуплирао) број новорођених беба а смањиле миграције становништва из села према граду, уз примену мера које су у фокус стављале жену – мајку, као носиоца породице (мере су се односиле на подршку у запошљавању кроз пољопривреду – субвенције са предношћу женама као носиоцима пољопривредног газдинства, значајне подстицаје мере у развоју вртића и предшколских установа, субвенције за младе брачне парове који желе да остану на селу и улажу у пољопривредну производњу, подстицаји новорођеним бебама, мере у виду новчаних давања за незапослене породиље, мере у виду едукације која се односи на породицу и демографску слику и др.). Било је и речи о уоченом проблему на локалном ниво, односно у мањим сеоским срединама где деца која долазе из породица од којих је један од родитеља алкохоличар или је присутан неки други проблем, нико се, у том случају, из дететовог окружења не одлучује да такву ситуацију са дететом пријави центру за социјални рад. С тим у вези, изнето је мишљење да се можда формира савет, на локалном нивоу, који би умрежио школу, центар за социјални рад, локалну самоуправу и полицију и заједничким деловањем и сарадњом решили проблем такве деце за коју тренутно нема решење.

Представници Министарства су се, на крају дискусије, захвалиле на изнетом мишљењу о поднетим информацијама, на датим предлозима и препорукама, а све у циљу да се побољша демографска прилика у Републици Србији. Осврнуле су се на то, да је Министарство основано као стратешко Министарство, које ће у партнерству са осталим министарствима у Влади Републике Србије, да постави темеље добром будућем процесу, односно упутиле су апел свима да искористе дату прилику да заједничким радом и трудом се учини добробит за будуће генерације. Сходно томе, надовезале су се и на Програм „Србија 2025“ који поред подршке великим инвестиционим пројектима настоји да подржи младе људе да се у већем броју запошљавају, да раније склапају бракове и да раније рађају децу, уз изнету констатацију да истраживања показују да је стопа родности у Републици Србији око 1,5%, док је стопа родности у развијеним земљама Европске уније 1,8%. Полазећи од тога да је Министарство, у оквиру своје надлежности, планирало обилазак око 150 локалних самоуправа, са циљем да на терену, у сарадњи и разговорима са доносиоцима одлука, са председницима општина, са градоначелницима и њиховим тимовима уоче све специфичности сваке средине и да на крају, све то, Министарство интегрише и сублимира у свеобухватан документ који ће бити представљен Влади Републике Србије, до краја 2021. године. Полазећи од најављене измене и допуне Закона о финансијској подршци породици са децом, указано је да је пракса показала да су измене и допуне неопходне, док се неке од најважнијих измена односе на остваривање права накнаде за породиље (не тражи се да породиља има најмање шест најнижих основица да би остварила минималну накнаду зараде за време породиљског одсуства тако да на тај начин жене које имају један дан радног стажа остварују право), као и измена и допуна којом је предвиђено да у случају да мајка роди пето дете (услов да је живорођено) остварује право за пето дете под условом да се не оствари право за неко од деце раније рођених (ако дете умре и да мајка не оствари право на родитељски додатак - родитељски додатак за даља рађања није предвиђен, осим за пето дете, под условом да је неко од претходно рођене деце умрло, онда има исто право као за четврто дете - иста је накнада).

На крају дискусије, а на предлог председника, Одбора је једногласно прихватио Информацију о раду Министарства за бригу о породици и демографију за период од октобра до децембра 2020. године, као и Информацију о раду Министарства за бригу о породици и демографију за период од јануара до марта 2021. године.

Председник Одбора је обавестио, да ће Одбор на основу члана 229. став 4. Пословника Народне скупштине поднети Извештај Народној скупштини и на тај начин је известити, да је сагласно члану 229. Пословника Народне скупштине, Одбор размотрио и одлучио да прихвати Информацију о раду Министарства за бригу о породици и демографију за период од октобра до децембра 2020. године и Информацију о раду Министарства за бригу о породици и демографију за период од јануара до марта 2021. године.

**Трећа тачка дневног реда** – Р а з н о

У дискусији су учествовали: Ивица Дачић, председник Одбора и Хаџи Милорад Стошић, заменик члана Одбора.

Председник Одбора је информисао да је, Одбор на претходној седници донео Одлуку о образовању Радне групе за иницијативе, петиције, представке и предлоге, као и да је Радна група одржала своју Прву седницу на којој су разматране представке које су пристигле Одбору, а председавајући Радне групе је Јелена Мијатовић, заменик председника Одбора. Такође, обавестио је да је заменик председника Одбора одржала састанак са представницима Министарства за бригу о породици и демографији и са Заштитником грађана и замеником Заштитника грађана који се бави питањима заштите права детета, у складу са договором који је постигнут на претходној седници.

Председник Одбора је упознао присутне са предлогом који долази од стране Хаџи Милорада Стошића, заменика члана Одбора, да се седница Одбора одржи ван седишта Народне скупштине, уз изнету оцену да седнице могу да се одрже ван седишта Народне скупштине али у складу са делокругом рада Одбора и замолио заменика председника Одбора да обави консултације око дефинисања предлога дневног реда, као и да се тема прилагоди надлежности Одбора.

Полазећи од разговора са претходне седнице Одбора, Хаџи Милорад Стошић, заменик члана Одбора је истакао да његов предлог за одржавање седнице ван седишта Народне скупштине, у Граду Нишу, има за циљ да приближи рад Народне скупштине, односно народних посланика грађанима у локалној самоуправи, уз напомену да би било од значаја да Одбор настави праксу одржавања седница ван седишта како је то било у претходном периоду.

Седница је завршена у 12,20 часова.

**Саставни део овог записника чини препис обрађеног тонског снимка, вођен на седници Одбора.**

 СЕКРЕТАР ОДБОРА ПРЕДСЕДНИК ОДБОРА

 Јелена Ђорић Ивица Дачић